- Anna, du skal hjælpe mig! Der er nok at se til for Anna Baun Lausten og andre af eleverne på Vittrup Fri Fagskole. Onsdag stod eleverne for den helt store julebage-dag, da der blev lavet pebernødder og brunkager i massevis, da den lokale børnehave var forbi. Masser af praktisk undervisning har givet de 33 elever på Vittrup Fri Fagskole en retning i livet. - Jeg vil gerne være pædagog, for børn de er helt fantastiske, siger Anna Baun Lausten, der er elev på Care-linjen, til TV2 Nord. Vittrup Fri Fagskole er for unge over 16 år der ikke er i uddannelse eller job, og som på sigt gerne vil uddanne sig inden for erhvervslivet. - Nogle er socialt og personligt sårbare. Andre har faglige vanskeligheder, mens andre kommer fra et miljø, som er meget belastet med stoffer og alkohol, forklarer forstander på Vittrup Fri Fagskole, Casper Nellemann, til TV2 Nord. En af skolens mantraer lyder på, at vejen til succes ligger i at turde fejle og så blive klogere. - Vores filosofi er, at vi skal øve os i det, som vi er dårlige til. Så det kikser nogle gange, og det må man godt på Vittrup Fri Fagskole, siger Casper Nellemann. Det kombineret med en masse praktisk undervisning har været godt for mange af de unge. - På en normal skole er man ved et skrivebord eller noget hele dagen, og det kan godt være lidt trættende, fortæller Jonas Hesthaven, der er elev på Gastronomi og Eventlinjen på Vittrup Fri Fagskole til TV2 Nord. Drømme Størstedelen af skolens elever er anvist af deres kommuner til Vittrup Fri Fagskole, fordi andre skoler og institutioner har givet op. For Jonas Hestehaven har opholdet på skolen betydet, at han nu drømmer om at tage en studentereksamen op derefter uddanne sig til kok. - Det med at få støtte, har gjort at man virkelig kan noget mere, siger Jonas Hestehaven. En duft af brunkager og pebernødder breder sig langsomt i rummet. Dagen har udover dejligt hjemmebag også givet et ordentlig boost selvtillid. - Det er ikke kun en selv, at man har ansvar for, der er også nogle små hoveder man skal styre, siger Anna Baun Lausten. - Så begynder de bare at smile, når de sidder og arbejder med det, som vi har gjort klar til dem. Det bliver man helt glad af, slutter Jonas Hestehaven.

Opsummering:
Eleverne på Vittrup Fri Fagskole havde onsdag besøg af lokale børnehavebørn til stor julebage-dag.